Svend Auken (S), 1999-05-26:
I dansk politik er vi mestre i at skjule vores glæde.
Vi er mestre i at tage store resultater for givet og så ærgre os over de småting, vi ikke fik igennem, set ud fra vores eget synspunkt.
Det hænger selvfølgelig også lidt sammen med, at pressen ofte fremhæver de ting, der måske ikke lykkes for et politisk parti, og overser de store resultater, som partiets forhandlere har opnået i drøftelserne med andre partier og med regeringen.
Vi har, som hr. Sjursen for et øjeblik siden understregede, vist vejen frem. Det er muligt - med den danske elreform er det blevet dokumenteret - at gennemføre en markedsåbning, endda en meget hurtig markedsåbning, en meget hurtig liberalisering, og så på samme tid varetage de miljømæssige interesser, hvad enten det er vores internationale forpligtelser i henhold til klimakonventionen, eller det er vores forpligtelser, når det drejer sig om udbygning med vedvarende energi, eller når det drejer sig om gennemførelse af energieffektivisering, energibesparelser.
Det Internationale Energiagentur fejrede sit 25 års jubilæum med en ministerkonference.
Den blev afholdt i Paris mandag og tirsdag, og der var hovedemnet netop: Hvordan kunne man leve op til sine miljømæssige forpligtelser, ikke mindst i henhold til klimakonventionen, samtidig med at der blev gennemført liberalisering?
Der var det - det må jeg sige - en meget stor tilfredsstillelse for mig som repræsentant for Danmark at kunne fremlægge den danske elreform og vise, hvordan det var muligt med markedskonforme instrumenter på samme tid at gennemføre en hurtig markedsåbning og så alligevel leve op til sine miljømæssige forpligtelser.
Vi kommer til at deltage aktivt, når det drejer sig om opfølgning af klimakonventionen, når det drejer sig om virkeliggørelse af de såkaldte Kyotomekanismer, men vi kommer også til at præge aktivt internationalt, hvad der kommer til at ske, når det drejer sig om udbygningen med vedvarende energi.
Vi er ikke færdige med det grønne marked endnu.
Jeg synes, vi skal bruge masser af tid også til at lade os inspirere af det, der er sket i andre lande.
Men der er ingen tvivl om, at denne kombination af en købsforpligtelse på den ene side, der vokser, og på den anden side en markedsmekanisme, der sikrer, at tingene bliver leveret så omkostningseffektivt som muligt, virkelig er et perspektiv, som ikke kun har adresse til den danske virkelighed, men som også kan være med til at inspirere arbejdet i andre lande.
Hr. Hansen-Nord fremhævede en lang række positive ting
ved reformen, og jeg er faktisk enig i hans beskrivelse.
Det er klart, at hans parti har måske ikke været så positivt over for nogle af miljøaspekterne i det, men har vedkendt sig den internationale forpligtelse, vi har haft på miljøområdet, og indset, hvilke meget store perspektiver der ligger, også industrielt, beskæftigelsesmæssigt i udbygningen af den vedvarende energi.
at forhandle denne reform igennem.
Men vi har stået distancen sammen, og det vil jeg gerne kvittere for.
Jeg skal oplyse Folketinget om, at jeg agter snarest at udsende landsplandirektivet omkring planlægningen vedrørende vindmøller, hvor man også tager hensyn til en afvejning af de landskabelige hensyn og så den hurtige udbygning, vi gerne ser ske med vedvarende energi.
Jeg ser for mig en udbygning i størrelsesordenen 4.000-5.000 MW vindmøller til havs.
Når hr. Behnke nævnte, at vi kan komme i en situation, hvor vi bliver nødt til at levere meget strøm til Norge og Sverige, så har han fuldstændig ret.
Men jeg tror ikke, CO2-kvoterne kommer til at virke snærende i så henseende, for en af de store eksportartikler, vi vil have i fremtiden, vil være CO2-fri vindkraftindustri.
Og som hr. Glerup understregede det, er såvel kraftvarmestrømmen som vindkraftstrømmen jo med til på en fantastisk fin, harmonisk måde, komplimentær måde, at passe ind med vandkraftstrømmen i Norge og Sverige.
Må jeg i den forbindelse også gøre opmærksom på, at markedsåbningen jo er en del af forudsætningerne for, at vi kan være med i det nordiske marked og dermed sikre et fornuftigt grundlag for vores eksport af både vindkraftstrøm og den vedvarende energi.
Jeg tror, det er et af de aspekter, man skal holde sig for øje, når man diskuterer den samlede balance i reformen.
Havde vi ikke gennemført denne åbning, ville vi ikke kunne bevare den fulde og frie adgang til det nordiske marked og dermed heller ikke kunne udnytte mulighederne for at eksportere vindkraft og kraftvarmestrøm i fremtiden.
Fru Svanholt var inde på de ting, som vi ikke er færdige med, men som er vigtige dele af reformaftalen, og jeg er fuldstændig enig med hende.
Hun fremhævede arbejdet med det grønne marked, hvor vi virkelig vil studere tingene grundigt og lade os inspirere af, hvad vi ser i udlandet, samtidig med at vi laver en pionerindsats.
Hun fremhævede også energispareloven, der for regeringen er en meget vigtig del af reformen her.
Må jeg i øvrigt gøre opmærksom på, at med den struktur, der nu bliver på elområdet, ja, så er det netselskaberne, der skal udøve ejerforpligtelserne i forhold til kraftværkerne.
Jeg tror, det bliver gode ejere af kraftværkerne, det bliver tålmodige ejere af kraftværkerne, nogle, der vil være interesseret i, at der tjenes penge.
Og lykkes det, så vil en del af de penge selvfølgelig gå tilbage til netselskaberne, der jo bl.a. har energispareopgaver som en vigtig del af deres aktivitet; så også på den måde hænger tingene sammen.
Jeg vil gerne i modsætning til andre sige, at jeg synes, den danske elsektor indtil nu har gjort det godt.
Jeg synes ikke, man kan tale om noget fallitbo, jeg synes, hr. Behnke måske kom lovlig langt, da han talte om disse monopoliserede virksomheder osv., var meget kritisk over for det system, vi hidtil har haft. Jeg synes egentlig, det har været et velfungerende og godt system, det kunne bare ikke stå distancen i det enogtyvende århundrede.
Når hele Europa liberaliserer, når adgangsbilletten til det nordiske marked er en liberalisering, når det er vigtigt af hensyn til virksomhedernes konkurrenceevne, så synes jeg, det er rigtigt, at vi tager skridtet med at åbne vores marked.
Og har man først besluttet sig for en markedsåbning, så skal man selvfølgelig tage sig den tid, der er nødvendig, for at vi teknisk er på plads, men der vil ikke gå én dag længere, end der er nødvendigt af tekniske grunde, så vil Danmark have et helt frit, åbent marked. Fru Svanholt fremhævede i den forbindelse med rette, at for de forbrugere, der ikke ønsker at gå ud på markedet og måske spare nogle ører, men til gengæld bruge en masse timer på det, at der er der i reformen indbygget en konstruktion med forsyningspligtselskaber, som i meget høj grad vil være optaget af at løse deres problemer. Fru Svanholt var bekymret for de, jeg tror, hun brugte udtrykket julelege, juridiske julelege, som forskellige selskaber kunne finde på for at undgå den demokratiske indflydelse.
Til beroligelse for fru Svanholt kan jeg sige, at der er reformen vandtæt.
Ikke bare er der stillet krav i den lov, der allerede gælder i øjeblikket, med hensyn til organiseringen og indflydelse for forbrugerne, men alle selskaber skal jo have en ny bevilling under den nye reform, og der skal de opfylde de krav, der står i standardvedtægten.
Og standardvedtægtens bestemmelser på det område er nøje defineret i lovgivningen, så det skulle kunne komme på plads. Og jeg vil bare sige til de selskaber, der overvejer yderligere sagførerkroner på de her områder, at de skulle måske overveje at bruge dem til noget mere konstruktivt end at prøve at bremse en forbrugerindflydelse, som Folketinget har taget positiv stilling til, og som vil blive gennemført, uanset om de kan lide det eller ej. Jeg må sige til fru Aase D. Madsen, at hun har jo kæmpet en ensom kamp og vel gjort det med de argumenter, der var til rådighed for det.
Men jeg må konstatere, må jeg sige til fru Aase D. Madsen, at kampen er tabt.
Det er et meget, meget bredt flertal, der står bag denne reform, faktisk et flertal, der går helt fra Fremskridtspartiet på den yderste konservative fløj og så til og med regeringspartierne og Socialistisk Folkeparti på den anden side.
Hr. Behnkes indlæg var, synes jeg, ualmindelig
konstruktivt og fornuftigt, og kunne man være sikker på, at det altid var hr. Behnke, der repræsenterede Fremskridtspartiet, kunne man måske ligefrem være fristet til denne udvidelse af forligskredsen.
Det gælder faktisk også hr. Kolstrup, fordi hr. Kolstrup har ikke ret, når han siger, at alt er lagt fast i en meget lang periode.
Jo, strukturen er lagt fast, spekulationen er dæmmet ind, vi har en struktur nu, hvor værdiernes organisering, rammerne osv. ligger fast, men de overordnede miljømål vil være et slagsmål i dansk politik, når vi er ude over de første tre år.
Det har hr. Hansen-Nord jo fuldstændig ret i.
Og det ville jo være tosset af Enhedslisten at melde sig ud af den diskussion på forhånd.
Vi ønsker i hvert fald fra regeringens side stadig væk at bevare en åben dialog med alle partier, også dem, der stod uden for aftalen.
Til sidst har jeg bare at sige tak til Kristeligt Folkeparti for, synes jeg, den meget vedholdende understregning af balancen i det, vi gør, en åbning af markedet på den ene side, vores miljømæssige forpligtelser på den anden side.
Selv om partiet ikke er stort i kvantitet, så har det været en meget stor kvalitetsfaktor undervejs i forhandlingerne.
Så jeg vil slutte med at sige tak, også for tilslutningen til de ændringsforslag, der er lavet, og sige, at nu har vi lagt rammerne fast.
Dermed har vi ikke fjernet usikkerheden.
Der vil, som hr. Behnke og jeg tror andre ordførere også var inde på det, være usikkerhed, når man skal ud på et marked, hvor priserne, som hr. Martin Glerup understregede, er meget, meget lave.
Der er en usikkerhed, og vi skal selvfølgelig give vores virksomheder en god start i et usikkert marked, og hvis de ryster lidt på hænderne i øjeblikket og sidder derovre i Odense og måske endda vrider dem, så skal vi andre sige til dem: Fat mod!
I får nogle fornuftige rammer, og det bliver jeres dygtighed, der kommer til at afgøre, om I klarer jer eller I ikke klarer jer.
Det gode ved den danske elsektor er jo, at virksomhederne, de ansatte i virksomhederne, de folkevalgte i virksomhederne, er langt bedre, end de selv vil indrømme - de er langt bedre, end de selv vil indrømme. Mange gange har man set beslutninger truffet herinde i Folketinget give anledning til betydelig vrede og utilfredshed i elsektoren, men når først beslutningen var truffet, ja, så kørte det derudad, og så klarede de danske aktører sig godt, og det er denne positive ånd til at få det bedste ud af situationen, som jeg også tror vil præge den danske elsektor.
Så jeg har altså svært ved at skjule min glæde og tilfredshed med det resultat, der er nået her.
Jeg ved udmærket godt, at det ikke ubeskåret er regeringens ære alene.
Vi vil gerne have vores beskedne del af det.
Det er et samlet resultat, som mange af Folketingets partier, for ikke at sige langt de fleste af Folketingets partier, har deres store del af æren for lykkedes.